Es presenta el cartell de la sisena edició del Splash Sagunt Festival del Còmic de la Comunitat Valenciana
25 de gener 2019

![](/media/zqqbplkg/54_c_splash.jpg)  
  

Este divendres, 25 de gener, s'ha presentat en el saló de plens de l'Ajuntament de Sagunt, el cartell de la sisena edició del ‘Splash Sagunt Festival del Còmic’ de la Comunitat Valenciana. L'esdeveniment ha comptat amb la presència de l'alcalde de Sagunt, Quico Fernández, el regidor de Joventut, Guillermo Sampedro, el regidor de Patrimoni Cultural, Pablo Abelleira, i l'autora del cartell, Núria Tamarit. El festival se celebrarà el 22, 23 i 24 de març de 2019 en el Casal Jove del Port de Sagunt.

  

Quico Fernández ha agraït tant al regidor de Joventut, com a Nuria Tamarit, per l'organització i cartell del Splash. Així, l'alcalde ha assenyalat que “**el llenguatge del còmic i el tebeo és un llenguatge actual. Tenim la sort de poder ser la seu d'este festival per a tots els valencians i valencianes. A més, la presència de Paco Roca i de tota la gent que participa dóna prestigi al Splash**”.

  

Per part seua, Sampedro ha afirmat que se seguix “**amb la línia d'un disseny realitzat sempre per il·lustradores**". El regidor ha declarat que confien que “**el festival puga l'any que ve fer el salt a la nau de tallers**”, i ha assenyalat que el Splash “**torna a ser el festival del còmic de la Comunitat Valenciana perquè per tercer any consecutiu la conselleria de Cultura és coorganitzadora del festival**”.

  

Així mateix, ha informat que més endavant “**presentarem als autors i autores i totes les activitats que porta aparellat este festival de tres dies, el principal del món del còmic i tebeo del País Valencià**”.

  

Per la seua part l'autora ha explicat que "la idea del cartell és representar allò que per a mi significa el Splash, un lloc de trobada entre dibuixants i lectors. Per això, he jugat amb dos personatges, el de baix és el lector, i el de dalt és el que dibuixa, però tots dos poden ser el mateix i d'ací esta composició".

  

Splash continua en la seua tradició de cartells signats per dones. Així, Cristina Durán, Ada Díez, Ana Oncina, Laura Pacheco i Susanna Martín precedixen a Núria Tamarit, jove però ja consolidada artista valenciana en la il·lustració de còmics i llibres, que a més exposarà la seua obra en el Casal Jove del Port durant el festival. Totes elles formen part de la família Splash i en ell han deixat el seu segell.

  

Nuria Tamarit ha estat treballant en dues novel·les gràfiques quasi a l'uníson; treballs que veuran la llum durant enguany i, dels quals, un d'ells es publicarà i presentarà en el Splash.

  

Així mateix, hi haurà un acte previ a la celebració oficial del festival: el lliurament del premi a la millor novel·la gràfica nacional per _El tesoro del Cisne Negro_, que serà el dia 15 de febrer a les 19 h en el Casal Jove. El esdeveniment comptarà amb la presència de Paco Roca, encarregat de donar-li vida al guió de Guillermo Corrales. A més, hi haurà una xarrada amb l'autor, el lliurament del premi i una sessió de signatures.

  

El Splash reunirà a destacats autors i autores del nové art a Espanya i comptarà també amb presències internacionals, que s'aniran revelant durant el mes de febrer, perquè durant tres dies el còmic siga l'únic protagonista. Hi haurà tallers, xarrades, activitats per a xiquets, cinema, concerts, exposicions i molt més. Una festa del còmic per a majors i xicotets.

  

![](/media/uyaium2w/54_c_splash2.jpg)  
  

*   [](http://www.facebook.com/sharer.php?u=https://aytosagunto.es/va/actualitat/es-presenta-el-cartell-de-la-sisena-edicio-del-splash-sagunt-festival-del-comic-de-la-comunitat-valenciana/ "Facebook")
*   [](http://twitter.com/share?url=https://aytosagunto.es/va/actualitat/es-presenta-el-cartell-de-la-sisena-edicio-del-splash-sagunt-festival-del-comic-de-la-comunitat-valenciana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/es-presenta-el-cartell-de-la-sisena-edicio-del-splash-sagunt-festival-del-comic-de-la-comunitat-valenciana/ "Linked In")
*   [](mailto:?body=https://aytosagunto.es/va/actualitat/es-presenta-el-cartell-de-la-sisena-edicio-del-splash-sagunt-festival-del-comic-de-la-comunitat-valenciana/)